钦定古今图书集成/明伦汇编/宫闱典/第090卷 > 淮阳公主 下嫁王承庆 > 赵国庄懿公主 下嫁田绪
## 钦定古今图书集成/明伦汇编/宫闱典/第090卷 > 淮阳公主 下嫁王承庆 > 赵国庄懿公主 下嫁田绪

按《唐书公主列传》：“赵国庄懿公主，始封武清，贞元元
年，徙封嘉诚，下嫁魏博节度使田绪。德宗幸望春亭
临饯，厌翟敝不可乘，以金根代之。公主出降，乘金根
车，自主始。薨元和时，赠封及谥。”

按《旧唐书田承嗣传》：“承嗣第六子绪，大历末授京兆
府参军。承嗣卒时，绪年幼稚，承嗣虑诸子不任军政，
以从子悦便弓马，性狡黠，故任遇之，俾代为帅守。及
绪年长，悦以承嗣委遇之厚，待绪等无间，令主衙军。
绪凶险多过，悦不忍尝，笞而拘之。绪颇怨望，常俟舋
隙。会兴元元年，朝廷宥悦，仍令孔巢父往宣慰。悦既”
顺命，门阶彻警，悦宴巢父夜归。绪率左右数十人，先
杀悦腹心蔡济、扈萼、许士则等，挺剑而入，其两弟止
之。绪斩止者，遂径升堂。悦方沉醉，绪手刃悦，并悦妻
高氏，又入别院，杀悦母马氏。自河北诸盗，残害骨肉，
无酷于绪者。绪惧众不附，奔出北门，恐曹俊、孟希祐
等领徒数百追及之，遥呼之曰：“节度使须郎君为之，
他人固不可也。”乃以绪归衙，推为留后。明日，归罪于
扈萼，以其首徇，然后禀于孔巢父，遣使以闻。时绪兄
纶居长，为乱兵所杀，遂以绪为留后。朝廷授绪银青
光禄大夫、魏州大都督府长史、兼御史大夫、魏博节
度使。时朱滔率兵兼引回纥之众南侵，绪遣兵助王
武俊、李抱真大破朱滔于泾城，以功授检校工部尚
书。真元元年，以嘉诚公主出降，绪加驸马都尉，寻迁
检校左仆射，封常山郡王，食邑三千户，改封雁门郡
王，食实封五百户，寻加同平章事。初，田悦性俭啬，衣
服饮食，皆有节度，而绪等兄弟心常不足。绪既得志，
颇纵豪侈，酒色无度。真元十二年四月暴卒，时年三
十三，赠司空，《赙赉》加等。子三人：季和、季直、季安。季和
为澶州刺史，季直为衙将。季安幼为嫡嗣。